Wat gebeur as ek gearresteer word en wat is my regte? - Jy en die RegJy en die Reg
Tuis › Artikels › Wat gebeur as ek gearresteer word en wat is my regte?
Wat gebeur as ek gearresteer word en wat is my regte?
Vrydag | 14 Januarie | 2022
Die doel van arrestasie, ook bekend as inhegtenisneming, is om die persoon voor die hof te bring en dit is nie 'n vorm van straf nie. Jy moet altyd met respek en waardigheid behandel word tydens arres. As jy gearresteer word, beteken dit nie jy is skuldig nie.
Die polisiebeampte moet vir jou die redes gee waarom jy gearresteer word. Daarna sal jy na die polisievoertuig vergesel word. Die polisie moet jou dan vervoer na die naaste polisiekantoor, waar jy in die aanhoudingsel geplaas gaan word.
Die polisie is verplig om jou in te lig oor jou regte, met inbegrip van die reg op vrylating op borgtog. Die polisie moet jou ook inlig oor die datum van die volgende beskikbare hofsitting, waar jy om borgtog aansoek kan doen.
Indien jy persoonlike besittings by jou het, bly dit jou eiendom, tensy dit onwettig is en te doen het met die misdaad. Jou besittings kan by die polisie gelos word en jy moet daarvoor teken, of jy kan 'n persoon wat jy vertrou, versoek om jou besittings te vat, maar die persoon moet hom of haar identifiseer en ook daarvoor teken by die polisie.
Jou prokureur het die reg om met jou te konsulteer terwyl jy in aanhouding is om sodoende voor te berei vir die aansoek om borgtog.
Wat is my regte tydens arrestasie:
Jy gaan vir hoogstens 48 uur in die polisiesel aangehou word. Die oomblik as jy in hegtenis geneem word, het jy die reg om:
– 'n prokureur te spreek – die polisiebeampte moet jou toelaat om jou prokureur te skakel en met hom te praat;
– te swyg, behalwe dat jy jou naam en adres aan die polisie moet verskaf;
– deur 'n dokter ondersoek te word;
– jou eie klere te dra; en
– die voorgeskrewe rantsoen voedsel te ontvang.
Terwyl jy in aanhouding is het jy die reg:
– om deur familie besoek te word volgens die polisiekantoor se voorskrifte; en
– dat vriende en familie vir jou klere en voedsel mag bring na die aanhoudingselle. Hierdie klere en voedsel mag deur die polisiebeampte ondersoek word.
Die polisie moet jou hof toe neem binne 48 uur nadat jy in hegtenis geneem is, tensy dit 'n naweek of openbare vakansiedag is, en in so 'n geval moet hulle jou hof toe neem voor 16:00 op die eerste dag waarop die hof weer sit.